Reglementări privind mobilitatea politică la nivelul parlamentelor naţionale



ABSTRACT

Suveranitatea naţională implică existenţa unui regim reprezentativ şi, prin urmare, interdicţia mandatului imperativ. Chiar dacă membrii parlamentelor sunt aleşi în circumscripţii corespunzătoare unui părţi a teritoriului, ei reprezintă, de drept, ansamblul naţiunii. Deci parlamentarii nu îi reprezintă doar pe electorii care l-au ales, ci naţiunea în întregul ei, find „reprezentanţi ai poporului”.  
În exerciţiul mandatului lor, parlamentarii trebuie să ţină cont de interesele de ansamblu, de opinia majoritară, de opinia publică, de aspiraţiile de ansamblu ale populaţiei, fără a se supune orbeşte unei opinii sau alteia, tocmai în virtutea independenţei de care se bucură. Madatul imperativ şi «revocarea » (« recall ») nu se practică în statele europene. Mecanismul controlului aleşilor le este caracteristic unor state cum ar fi India sau Africa de Sud şi vizează împiedicarea deturnării masive a votului ca urmare a schimbării afilierii politice. Pierderea calităţii de reprezentant ca urmare a schimbării afilierii politice este contrară principiului mandatului liber şi independent.

Mandatul parlamentar este ocrotit prin dispoziţiile legii fundamentale, Constituţia. Detalierea dispoziţiilor constituţionale se face prin regulamente de organizare şi funcţionare a Camerelor parlamentare ori prin legi. 
Regulamentele Camerelor parlamentare nu prezintă reglementări cu caracter administrativ, ci au valoarea unor “legi interne” direct subordonate Constituţiei, dovedind astfel că protecţia mandatului este constituţională. 

În constituţiile unor state membre ale Uniunii Europene mandatul imperativ este interzis în mod expres (Bulgaria, Danemarca, Italia, Slovacia, Polonia, Lituania, Germania, Franta, Belgia, Olanda, Potugalia).

În cadrul unora dintre regulamentele de organizare şi functionare a forurilor legislative apar reglementări specifice situaţiei mobilităţii parlamentarilor de la un partid la altul în cadrul aceleiaşi legislaturi. 

Mandatul reprezentativ
Suveranitatea naţională implică existenţa unui regim reprezentativ, respectiv un sistem politic în cadrul căruia puterea legislativă este deţinută de parlamente formate în urma alegerilor, ceea ce are importante consecinţe asupra organizării parlamentelor: puterile pe care le exercită nu pot fi delegate sua partajate (suveranitatea este indivizibilă); naţiunea nu poate delega exercitarea suveranităţii definitiv (suveranitatea este imprescriptibilă). În sistemele democratice, sufragiul este totdeauna universal, egal şi secret. Principiul suveranităţii naţionale poate fi transpus în practică şi în cadrul sistemului de vot cenzitar. Principiul suveranităţii naţionale nu exclude, astfel, existenţa unor instituţii care asigură continuitatea statului, respectiv monarhul sau o cameră superioară, compusă din membri inamovibili (ex: Regatul Unit).
Principiul suveranităţii naţionale implică, în egală măsură, interdicţia mandatului imperativ. Chiar dacă membrii parlamentelor sunt aleşi în circumscripţii corespunzătoare unui părţi a teritoriului, ei reprezintă, de drept, ansamblul naţiunii. Deci parlamentarii nu îi reprezintă doar pe electorii care l-au ales, ci naţiunea în întregul ei, find „reprezentanţi ai poporului”.  Interdicţia mandatului imperativ este consecinţa logică a acestei concepţii, iar reprezentanţii nu vor face altceva decât să traducă voinţa exprimată de electori. Sistemul mandatului imperativ este bazat pe o concepţie diferită a suveranităţii.  Aceasta este deţinută de popor, dar este partajată de fiecare membru cu drept de vot al acestuia. Existenţa unei adunări reprezentative nu mai este astfel indispensabilă şi nu mai are monopolul exprimării voinţei generale. Această suveranitate populară legitimează punerea în practică a procedurilor specifice democraţiei directe, spre exemplu a referendumului. 
Mandatul parlamentar este o funcţie publică cu care membrii Camerelor parlamentare sunt investiţi prin alegere şi în virtutea căreia fiecare parlamentar, reprezentând naţiunea, concură la exerciţiul suveranităţii naţionale.

Mandatul este reprezentativ pentru că Parlametul nu reprezintă un corp electoral dintr-o anumită circumscripţie electorală, ci întregul popor. Dar, cetăţenii circumscripţiei electorale în care au fost aleşi trebuie să aibă sentimentul reprezentării de către aceştia a intereselor lor de ordin general...; în exerciţiul mandatului lor, parlamentarii trebuie să ţină cont de interesele de ansamblu, de opinia majoritară, de opinia publică, de aspiraţiile de ansamblu ale populaţiei, fără a se supune orbeşte unei opinii sau alteia, tocmai în virtutea independenţei de care se bucură.

Deosebirea dintre mandatul imperativ şi mandatul reprezentativ este dată de concepţiile politice şi constituţionale referitoare la suveranitate şi de implicaţiile sale în funcţionarea puterilor de stat.

În literatura de specialitate se arată că teoria mandatului reprezentativ a evoluat din teoria mandatului imperativ, mai clar din “transformarea reprezentării asigurată de către adunările medievale pe lângă suveran”. Membrii acestor adunări erau deputaţi trimişi de către comunităţile respective, pentru a fi purtătorii lor de cuvânt şi de a exprima dorinţele lor în schimbul consimţământului la subsidiile cerute de suveran. Puterile ţineau de cei care i-au trimis şi nu se puteau angaja decât în limitele mandatului pe care l-au primit: pentru această raţiune acest mandat era imperativ, ceea ce înseamnă că deputaţii erau legaţi prin instrucţiunile lor de cei care i-au delegat.
Conform mandatului imperativ alegătorii dintr-o circumscripţie electorală incredinţează ei înşişi mandatul aleşilor lor, care trebuie să respecte ordinele şi directivele primite de la alegători, în cazul nerespectării putând fi revocaţi. 
Mandatul imperativ presupune un raport juridic între mandant şi mandatar, prin care mandatarul se obligă a face ceva pe seama mandantului, de la care a primit însărcinarea (art. 1532 C.civ.).Conţinutul mandatului de drept privat nu poate fi însă extins la dreptul public, pentru ca ar fi incompatibil cu cerinţele asigurării libertăţii dialogului şi confruntării politice, esenţă a pluralismului politic în societate. 
Transpunând în planul dreptului parlamentar consecinţele mandatului imperativ în raport cu cetăţenii (alegătorii) priviţi ca mandatari, acestea ar fi următoarele:

a) alegătorii ar trebui să dicteze soluţii pe care parlamentarii să le voteze, iar în cazul în care nu le-ar da aceste directive, parlamentarii ar trebui să ţină cont doar de interesele particulare numai ale acelor care i-au ales;

b) în cazul neexecutării sau a executării defectoase a obligaţiilor mandatului, parlamentarii ar trebui să poată fi revocaţi sau să le fie angajată răspunderea patrimonială;

c) alegătorii, ca mandanţi, ar trebui să suporte toate cheltuielile cu indemnizaţiile şi alte avantaje ale parlamentarilor mandataţi;

d) în cazul în care mandatul imperativ ar fi în favoarea partidului ce a susţinut candidatura parlamentarului, acesta ar putea avea acelaşi drepturi, amintite mai sus, asupra parlamentarului. În acest sens, nerealizarea programului politic poate antrena atât răspunderea politică dar şi materială, excluderea din partid şi revocarea parlamentarului
.

Fundamentul ideologic al mandatului imperativ decurge din doctrina suveranităţii populare, semnficând faptul că puterile emană de la muncitori (de la proletariat). Regimurile de inspiraţie sovietică au corelat noţiunea de reprezentare cu aceea a necesităţii controlului ideologic recurgând la mandatul imperativ (art. 67 din Constituţia Bulgariei din 1971). Mandatul nu este astfel administrat de către electori ci de către partid. În zilele noastre, o serie de regimuri comuniste au reţinut principiul mandatului imperativ (Coreea de Nord, Vietnam, China sau Cuba). Dintre acestea, legislaţia cubaneză stabileşte în manieră exhaustivă legătura între posibilitatea destituirii, revocarea mandatului şi democraţia socialistă. În toate aceste state toată legislaţia sugerează faptul că electorii, poporul deci, sunt ultimii arbitri în cadrul procedurii de revocare. 
Bref, madatul imperativ şi «revocarea » (« recall ») nu se practică în statele europene. Mai mult, foarte puţine state europene dispun de o legislaţie care să permită partidelor politice să solicite reprezentanţilor aleşi ai unei adunări parlamentare să demisioneze în condiţiile în care îşi schimbă afilierea politică. Mecanismul controlului aleşilor le este caracteristic unor state cum ar fi India sau Africa de Sud şi vizează împiedicarea deturnării masive a votului ca urmare a schimbării afilierii politice. Pierderea calităţii de reprezentant ca urmare a schimbării afilierii politice este contrară principiului mandatului liber şi independent. Chiar dacă unele tipuri de măsuri care vizează împiedicarea „vânzării” mandatului celui care oferă mai mult, pot fi considerate oarecum binevenite, principiul constituţional fundamental care interzice mandatul imperativ sau orice altă practică care ar avea ca urmare privarea unui reprezentant de mandatul său, trebuie să prevaleze, fiind cheia de boltă a constituţionalismului democratic european. 

Singurul caz în care se poate vorbi despre dispoziţii similare mandatului imperativ este cel al Bundesratului, ai cărui membri, care reprezintă guvernele landurilor, pot fi revocaţi de către acestea (art. 51.1. din Legea Fundamentală). Legea Fundamentală interzice, însă, în mod expres mandatul imperativ în cazul Bundestagului (art. 38.1.).

În practica internaţională există două instituţii care pot fi într-o oarecare măsură apropiate de noţiunea de „mandat imperativ”.
Este vorba despre „recall” (instituţia revocării sau rechemării unui funcţionar ales, a unui judecător sau a unui membru al parlamentului), care se practică în Statele Unite şi rezilierea mandatului datorată schimbării afilierii politice. 

Revocarea este o instituţie specifică sistemului american şi presupune o procedură prin care cetăţenii a dreptul de a revoca sau înlocui un funcţionar – oricare deţinător de funcţie publică - înainte de finalizarea mandatului. Această procedura este rar utilizată datorită răspunderii ce revine celor care o iniţiază (în cazul eşecului, iniţiatorii plătesc cheltuielile electorale), cât şi condiţiilor stricte de declanşare (o petiţie cu cel puţin un sfert din corpul electoral, depunerea unei cauţiuni, termen scurt pentru strângerea şi depunerea semnăturilor).
De asemenea, în Elveţia, în unele cantoane există posibilitatea dizolvării Adunării cantonale de către electori, prin instituţia denumită “Abberunfungrecht”, dar această instituţie nu se aplică la nivel federal
. 

Una dintre problemele acute ale democraţiei moderne, din punctul de vedere al stabilităţii parlamentare şi a fidelităţii faţă de voinţa electorilor, rezidă în faptul că o serie de aleşi abandonează partidul politic pe listele căruia a fost ales. Acest nomadism politic (« floor-crossing » sau « traversée de l’hémicycle ») este un fenomen curent. Spre exemplu, în Italia, în perioada 1996-2001 circa 10% dintre aleşii din Camera Deputaţilor au schimbat partidul
, în timp ce în Cehia, între 1992 şi 1996 procentul a fost de 40%
. Această practică se datorează şi faptului că aceste schimbări de afiliere politică nu au suscitat crearea  unor mecanisme constituţionale sau  juridice de control, deşi există şi exemple de constituţii care menţionează aceaste situaţii. Art. 160 al Constituţiei portugheze prevede că un deputat îşi pierde mandatul dacă se înscrie într-un alt partid decât cel pe care l-a reprezentat la alegeri. 
Reglementarea mobilităţii politice 
în cadrul parlamentelor naţionale

Mandatul parlamentar este ocrotit prin dispoziţiile legii fundamentale, Constituţia. De altfel, stabilirea statutului parlamentarului este prin tradiţie o problema de ordin constituţional. Detalierea dispoziţiilor constituţionale se face prin regulamente de organizare şi funcţionare a Camerelor parlamentare ori prin legi. Regulamentele Camerelor parlamentare nu prezintă reglementări cu caracter administrativ, ci au valoarea unor “legi interne” direct subordonate Constituţiei, dovedind astfel că protecţia mandatului este constituţională
.
În constituţiile unor state membre ale Uniunii Europene mandatul imperativ este interzis în mod expres (Bulgaria - art. 67
, Danemarca - art. 56
, Italia - art. 67
, Slovacia - art. 73
, Polonia - art.104
, Lituania -  art. 38 (1)
, Germania – art.38
, Franta – art.27
, Belgia - art. 42
, Olanda – art. 50
, Potugalia – art. 147
).
În cadrul unora dintre regulamentele de organizare şi functionare a forurilor legislative apar reglementări specifice situaţiei mobilităţii parlamentarilor de la un partid la altul în cadrul aceleiaşi legislaturi. 

AUSTRIA 

În Regulamentul Consiliului Naţional, la art. 7, se precizează că membrii aceluiaşi partid politic, pe listele căruia au participat în alegeri, pot forma un grup parlamentar. Acei membri care nu mai aparţin aceluiaşi partid politic, pot forma un grup parlamentar cu aprobarea Consiliului Naţional şi informarea preşedintelui
. 

BULGARIA

În art. 16 (3) din Regulamentul de organizare al Parlamentului
, este stipulat faptul că un deputat poate demisiona din cadrul grupului parlamentar prin intermediul unei cereri scrise adresate liderului de grup şi preşedintelui Parlamentului, demisia sa având drept urmare firească pierderea oricăror funcţii obţinute în calitate de membru al fostului grup parlamentar precum şi în cadrul comisiilor parlamentare şi delegaţiilor naţionale.

De asemenea, în art 16. (5) şi 17, este precizat faptul că un deputat independent, prin demisie sau prin excluderea din partid nu are dreptul să se înscrie în alt grup parlamentar. Deputaţii independenţi nu pot forma un nou grup parlamentar; de asemenea, există prevederi clare în ceea ce priveşte imposibilitatea grupurilor parlamentare de a fuziona sau de a se scinda.

CEHIA

În art. 77 (2) al Regulamentului de organizare al Camerei Deputaţilor
 se specifică faptul că, pe parcursul unei legislaturi, membrii mai multor partide politice sau foştii membri deveniţi independenţi pot forma un nou grup politic. Toate grupurile politice nou formate trebuie sa întrunescă cel puţin 10 membrii.  

FRANŢA

În art. 19 din Regulamentul Camerei Deputaţilor, se precizează că: deputaţii se pot grupa potrivit afinităţilor politice; declaraţiile de apartenenţă la un grup de opoziţie sau retragerea din acest grup se poate face în orice moment iar declaraţia se publică în Monitorul Oficial; drepturile specifice grupurilor de opoziţie şi grupurilor minoritare sunt atribuite în funcţie de situaţia acestora de la începutul legislaturii, apoi în fiecare an la începutul sesiunii ordinare; deputaţii care nu aparţin nici unui grup politic se pot afilia oricărui grup, cu condiţia obţinerii avizului biroului grupului şi se iau în calcul pentru locurile acordate acordate grupurilor în cadrul comisiilor
.

MAREA BRITANIE

Membrii Camerei Comunelor, ca şi cei ai Camerei Lorzilor îşi pot schimba oricând partidul politic
.
SPANIA

Conform art. 24 (1) din Regulamentul de organizare al Camerei Deputaţilor
 constituirea grupurilor parlamentare se va face în termen de 5 zile de la începutul sesiunii parlamentare, în formă scrisă, către Biroul Permanent al Camerei Deputaţilor. Deputaţii care nu sunt membrii nici unuia dintre grupurile parlamentare se pot alătura unuia dintre ele prin intermediul unei solicitări adresate liderului de grup în condiţiile stipulate mai sus. 

Articolul 25 stabileşte că deputaţii independenţi se pot reuni în cadrul grupului mixt, un deputat neputând face parte din mai mult de un grup parlamentar.  

Articolul 27 stabileşte că trecerea de la un grup parlamentar la altul, cu excepţia celui mixt, se va putea realiza în primele cinci zile ale fiecărei sesiuni parlamentare.
Pe de altă parte, la nivel parctic, Problema migraţiei politice s-a pus foarte acut în Spania. 

Cazurile de nomadism politic la nivel local un fost foarte frecvente în timpul primelor decenii ale democraţiei spaniole. Pentru a preveni efectele devastatoare ale acestei practici, 13 partide au semnat în 1998 un pact contra transfugilor politici – “Acuerdo sobre un código de conducta política en relación con el transfugismo en las orporaciones locales” 
. Pactul a fost reînnoit în 2000 şi 2006, acesta din urmă fiind semnat de 16 partide. Partidele semnatare s-au angajat să un acţioneze, prin intermediul deputaţilor lor, pentru schimbarea majorităţii constituite. În acelaşi timp, susţin reformarea regulilor de procedură la nivelul organizaţiilor locale, în aşa fel încât transfugii să fie împiedicaţi să obţină în acest fel mijloace financiare suplimetare (reclamând noi resurse la crearea unei noi grupări politice la nivel local). Administrarea prevederilor pactului se realizează prin două instanţe: comitetul de supraveghere, constituit din reprezentanţi ai tuturor partidelor semnatare, şi comitetul experţilor independenţi. Potrivit datelor oficiale, 164 de cazuri de nomadism politic au fost făcute poublice în cadrul adunărilor locale între 1998 şi 2008, şi 16 în anul 2008
. 

UNGARIA


În art. 15 (5) al Regulamentului de organizare al Parlamentului
, se precizează că un deputat independent, prin demisie sau excludere din partid,  are posibilitatea de a se înscrie în alt grup parlamentar, după şase luni de la momentul demisiei sau excluderii sale. 

